Għal min iħobb jaqra bil-Malti żgur li sema bil-ktieb ta' Herbert Ganado, Rajt Malta Tinbidel, li jitkellem dwar kif inbidlet Malta fuq medda ta' għexerien ta' snin. Aħna wkoll tul dawn l-aħħar erba' snin, kellna l-okkażjoni illi naraw lil Malta tinbidel; biss aħna kellna l-PRIVILEĠĠ illi naraw lil Malta tinbidel tant għall-aħjar f'erba' snin biss. Kellna l- PRIVILEĠĠ illi nkunu parti integrali minn dik il-bidla tant għall-aħjar illi ġab il-Partit Laburista fil-Gvern, f'dawn l-aħħar erba' snin. 1. Rajna Malta tinbidel għall-aħjar għal dawk it-tfal kollha illi llum qegħdin jingħataw tablet b'xejn, hi x'inhi l-pożizzjoni finanzjarja tal-familja tagħhom; 2. Rajna Malta tinbidel għall-aħjar, għal dawk iż-żgħażagħ kollha illi ġew biex jixtru darhom u sabu lil dan il-Gvern jagħtihom rigal ta' €5,000; 3. Rajna Malta tinbidel għall-aħjar għal dawk il-koppji żgħażagħ kollha illi illum igawdu minn childcare b'xejn; 4. Rajna Malta tinbidel għall-aħjar ukoll, għal dawk in-nisa kollha illi daħlu fid-dinja tax-xogħol u li llum qed jikkontribwixxu għall-ekonomija b'saħħitha ta' pajjiżna; 5. Rajna Malta tinbidel b'mod drastiku għall-aħjar, għal dawk kollha illi kienu għatxana għad-drittijiet ċivili illi kienu ilhom imċaħħdin minnhom, tul 25 sena ta' Gvernijiet Nazzjonalisti; 6. Rajna Malta tinbidel b'mod b'saħħtu għall-aħjar għal dawk kollha illi jkollhom bżonn is-servizz mediku tal-pajjiż, fejn sparixxew il-mediċini out-of-stock u fejn naqsu b'mod drastiku l-waiting lists; 7. Rajna Malta tinbidel ferm għall-aħjar għal dawk kollha bil-minimum wage, illi llum m'għadhomx iħallsu l-ebda taxxa; 8. Rajna wkoll Malta tinbidel għall-aħjar għal dawk l-istudenti kollha illi jekk jirrepetu sena jibqgħu jieħdu l-istipendju, għax dan hu gvern illi jemmen illi kulħadd ħaqqu t-tieni ċans, jemmen fis-sħiħ u wettaq il-garanzija għaż-żgħażagħ: 9. Bħalma rajna Malta tinbidel ukoll għall-aħjar għall-pensjonanti kollha, illi għall-ewwel darba f'25 sena, raw il-pensjoni tagħhom tiżdied għal darba, darbtejn. Nista' nibqa' sejjer u sejjer, kif dan il-Gvern biddel lil Malta għall-aħjar, għal kulħadd, f'dawn l-aħħar erba' snin. Għal uħud fostna, speċjalment għal min ilu bħali jimmilita fil-Partit Laburista għal aktar minn 25 sena, ċerti bidliet mhumiex faċli. Biss, inbdilna kemm inbdilna, u ninbidlu kemm għad irridu ninbidlu, għandna u se jibqa' jkollna l-istess valuri veri illi dejjem kellna. Il-valuri tal-wens, tas-solidarjetà u tal-gustiżżja soċjali. Għadna u konvint illi se nibqgħu dak il-partit, illi jibqa' jagħti dejjem dak ir-raġġ ta' dawl u ta' kuraġġ għal kulħadd, u l-aktar lil dawk illi l-iżjed ikollhom bżonn. Huwa dan illi jagħżilna minn oħrajn. Huwa dan illi jagħmilna politikalment AĦJAR mill-oħrajn. B'dan il-kuraġġ, u b'din id-determinazzjoni, għad irridu ngħidu wkoll kif inkunu RAJNA MALTA TKOMPLI TINBIDEL, wara t-tieni rebħa elettorali u wara t-tieni leġiżlatura ta' Gvern Laburista, mmexxi minn Dr. Joseph Muscat.